Matečná, Gabriela, podpredsedníčka vlády a ministerka pôdohospodárstva a rozvoja vidieka SR (2018-01-31):
Ďakujem veľmi pekne všetkým diskutujúcim. A ja snáď na úvod začnem jedným takým dotazom. Keď ste dobre počúvali moje úvodné slovo, nariadenie Európskeho parlamentu a Rady je č. 99 z roku..., č. 995/2010 a malo byť implementované najneskôr v roku 2013. Čo si myslíte, kto bol vtedy ministrom pôdohospodárstva a rozvoja vidieka? (Reakcie z pléna.) Áno, správne odpovedáte. Čiže tu je aj odpoveď na otázku, prečo s tým prichádzame až teraz, lebo v tom čase súčasťou koalície bolo aj OĽANO, musím povedať, vôbec ani jeden škrt ohľadom tohto zákona a tohto nariadenia Rady, ktorý bol povinný pre všetky členské krajiny, neurobili. To je taká moja prvá poznámka. Druhá poznámka, možno aj otázka pre poslancov, ktorí tu vystupovali, koľko zákonov o dreve ste prečítali. Lebo my, keď sme pripravovali tento zákon na ministerstve pôdohospodárstva, sme si pozreli 31 zákonov o dreve a pohybe dreva a nakladania s ním, nielen európskych krajín, ale aj krajín mimo EÚ, 31, dobre počujete, a vybrali sme z tých zákonov to najlepšie, čo môže byť. Dokonca sme tam implementovali také veci, ktoré sú v zákonoch v škandinávskych krajinách, Nórsko, Fínsko, Švédsko, v Nemecku a v Rakúsku a dokonca sme sa ich dotazovali, aké majú problémy pri ich aplikácii, aby sme sa my takýmto problémom vyhli. Takže my, vážené poslankyne a poslanci, ak sme tento zákon pripravovali, riadili sme sa a čítali sme dopredu 31 existujúcich zákonov v európskom aj mimoeurópskom priestore. Ďalšou takou možnože poznámkou, ktorú tu veľmi radi spomínate a ktorú možnože začnem tak filozoficky zase na úvod tohto môjho vystúpenia, je to, že sa stále spomínajú len Lesy Slovenskej republiky. Aj Martin veľmi efektne tu povedal, že Lesy obhospodarujú 900-tisíc ha lesov. Áno, je to pravda, ale zabudol podotknúť, že milión hektárov lesov obhospodarujú neštátni lesníci, cirkevné lesy a rôzne súkromné spoločnosti. Takže výrub lesa, o ktorom je to spomínané, o ktorom vehementne sa vedú dneska polemiky, sa netýka len Lesov Slovenskej republiky, ale všetkých lesov, všetkých podotýkam. A, samozrejme, platí tam zákon plánu starostlivosti o les, ktorý, mimochodom, nevypracovávajú len lesníci, Národné lesnícke centrum a ľudia, ktorí sú spojení s lesom, ale zásadné stanovisko tam dáva ministerstvo životného prostredia, prosím pekne. Ak máme s tým problém, tak sa obráťme aj na ministerstvo životného prostredia a dotazujme sa, prečo takéto plány starostlivosti o les schválili. Takže toto bol na úvod taký môj možnože filozofický vklad a možnože sa posnažím odpovedať, hoci tu bolo vznesených spústu pripomienok a poznámok, určite si to budeme môcť vydiskutovať aj na iných fórach. Posnažím sa na niektoré veci, ktoré tu mal pán Budaj, pani Zemanová aj Martin Fecko, aj pán Simon Zsolt. Hovoríte, že v prvom rade leso-drevárska inšpekcia, ako tu pani Zemanová povedala, že nabáda na kradnutie. Prosím pekne, chcem sa opýtať, či sudca, ktorý súdi krádež, je tiež zlodej. To snáď nie. Lesnícka inšpekcia, drevárska inšpekcia bude, budú nezávislí ľudia a to, čo chcete vy, aby to bolo, aby to schvaľoval parlament a ľudí z parlamentu, veď prosím vás, všetci tu, všetci ste tu nominanti nejakej politickej strany. Takže o čom to je? Je, je to o nezávislosti týchto ľudí a, samozrejme, podobné paralely máme aj v Štátnej veterinárnej a potravinovej správe, ktoré sú štátne inštitúcie, kde sú menovaní títo ľudia a majú odborné a fundované spôsobilosti k tomu, aby túto kontrolu vedeli robiť. To isté máme aj Ústredný kontrolný skúšobný ústav, to isté máme Štátnu ochranu prírod..., Štátnu obchodnú inšpekciu, Úrad verejného zdravotníctva. Čiže nerozumiem, prečo tak napádate tú straníckosť, keď naozaj snahou je tam dostať ľudí, ktorí sa rozumejú drevu, vedia, o čom to je, a, a sú a mali by byť nezávislí. To, ako tu pán poslanec Martinák celkom správne uviedol, každé drevo už dnes v zmysle vyhlášky je označené, je ociachované. Ak by sme vedeli ešte niečo v tomto urobiť, nemáme problém túto vyhlášku novelizovať. Ale tá vyhláška sa týka k zákonu o lesoch. Vaše návrhy s technickým riešením napríklad čiarových kódov. Dnes Lesy Slovenskej republiky už dva roky označujú časť dreva, ktorá sa ťaží aj čiarovými kódmi. Ja musím povedať, je to technicky náročné, lebo drevo musíte ísť a označiť. Musíte ísť za každého počasia, samozrejme. Musíme ísť do rozličných terénov a nehovorím, koľko to stojí. Samotný, samotný čip nestojí veľa, ale čítačka, keď si predstavíte, stojí okolo tisíc eur. Ak sa pýtam, že máme zaviesť takúto technológiu do celého prierezového segmentu, pýtam sa na malých obhospodarovateľov dreva a na registráciu elektronickú. Viete si predstaviť, že čo by sa udialo? Vieš si, Martin, predstaviť, že človek, ktorý má, ja neviem, malý, malú výmeru lesa, hektár, by mal mať povinnosť viesť elektronicky. Samozrejme, v budúcnosti môžme, ale musíme nájsť finančné nástroje a zdroje na to, aby sa to dalo uskutočniť. Nie sme proti. Samozrejme, nie sme proti, len je to technicky a finančne náročné. Ešte, ešte snáď, aby som nezabudla, tých, tých poznámok, ktoré tu bolo, bolo strašne veľa. Možnože, možnože sa k tomuto vrátim. Jaj, pani Zemanová hovorila, že prečo je to preddavková inštitúcia a že sme neodstránili rozpor. Opak je pravdou. Na rozporovom konaní ministerstvo financií samo prišlo s návrhom, že preddavková inštitúcia je lepší nástroj, podobne ako sú daňové úrady. Takže ten rozpor my sme si vykonzultovali a máme záznamy z ministerstva financií, že ministerstvo financií samo súhlasilo a uznalo, že tento typ inštitúcie je na to najlepší typ inštitúcie. Takže neviem, prečo hovoríte, že rozpor nebol odstránený, keď rozpor bol odstránený. Inšpekcia, ešte aby som sa dotkla tých vnútorných hraníc, ktoré ste tu všetci traja spomínali, že naozaj budeme kontrolovať v rámci európskeho priestoru. Tiež to nie je pravda, pretože pokiaľ sa drevo zotne na pni, už automaticky spadá do tohto zákona o uvádzaní dreva a výrobkov z dreva na vnútorný trh. Čiže to je jedno, že či bude na európskom trhu, alebo ho budeme vyvážať do tretích krajín. Opačne to platí takisto, Martin. Čiže nie je pravda, že sme oklieštení len na vnútorný a európsky trh. Táto vyhláška môže a kontroluje, samozrejme, drevo a výrobky z dreva v celom priestore. Ešte, ešte sa pozriem, čo tu bol za dotaz. A ja si myslím, že počet zamestnancov, ktorý je v inšpekcii, v dôvodovej správe je len začiatočný a počiatočný stav a peniaze, ktoré sme vyrokovali na mzdy a mzdové a odvody z toho plynúce, budú hovoriť len na... a sú len na ten začiatok, kedy tá drevárska, poľnohospodárska drevárska inšpekcia sa naštartuje. A, samozrejme, s počtom pribúdajúcich rokov sankcií máme za to, že môže byť aj samofinancovateľná, pretože tých sankcií tam bude možno, možno viac, a počet ľudí, ktorý v drevárskej inšpekcii bude, určite bude počtom rokov, počtom rokov narastať. Jednu takú celkom zaujímavú vec, ktorú ešte možnože na záver poviem, mám tu Simona, aby som nerozprávala, keď tu, Simona Zsolta, keď tu nie je. Hovoril si, ale hovoril, že keď si tu, tak môžem povedať a reagovať na tie slová. Hovoril si, že keď už je drevo na vozidle, tak sa nedá skontrolovať, odkiaľ je. Potom sa pýtam, vzápätí, predtým si povedal, že za tvojho ministrovania si zastavil všetky kamióny a vlaky. Tak si ich potom načo kontroloval, keď sa nedá skontrolovať? To je taký paradox. A ja si myslím, že kontrola, ak sa robí dôsledná, ak je ciachovanie, a tí kontrolóri vedia, čo majú robiť, tak má zmysel. Zatiaľ z mojej strany všetko. Ja som, prepáčte, troška, troška nachladená a ťažko sa mi rozpráva, ale určite množstvo vecí ešte budeme vedieť vydiskutovať. A nemyslím si, že zákon nie je dobrý a neuplatniteľný. Práve naopak, zákon je stručný, jasný a podľa mňa aj so systémom kontroly a sankcií pomerne presný. Ďakujem veľmi pekne. (Potlesk.)